Трохпавярховы тыпавы будынак прызначаны для навучання амаль тысячы школьнікаў, а іх тут у тры разы менш. Аўтобусамі прывозяць дзяцей з навакольных вёсак. З кожным годам меншае моладзі ў Косаве. За мінулы год толькі адна сям’я справіла наваселле. Участкі для будаўніцтва прыватнага жылля незапатрабаваныя. Мала хто з гараджан трымае жыўнасць. Дзесяць гадоў назад тры статкі кароў пасвіліся за агародамі. Дзясятак кароў засталося, з іх шэсць трымае гаспадарлівы Іван Вярэніч, які пераехаў са Столінскага раёна. Прывезлі столінцы ў Косава вопыт вырошчвання гародніны ў цяпліцах. Яшчэ снегам захінута зямля, а ў расадніках ужо ўзыходзяць памідоры, агуркі. Павялічваецца колькасць агароднікаў. Попыт на прадукцыю ёсць.